Kim Valentin (V), 2023-04-20:
Tak til formanden, og tak for ordet.
Nogle påstår, at kulturområdet ikke kan få pulsen til at stige, andre påstår, at området simpelt hen er uden spændende indhold.
Kunst og kultur rummer nemlig så mange forskellige ting, at alles smag kan dækkes.
Det er jo det, som gør området så interessant, og området kan altså også få pulsen rigtig højt op.
Når en institutleder på Kunstakademiet bevidst ødelægger kunst i et opmærksomhedsstunt, ja, så ryger pulsen rigtig højt op hos mange.
Den type handling er nemlig helt uden for acceptabel adfærd, og vi er derfor nødt til at sikre en kvalitetssikring af de kunstneriske uddannelser.
Det er netop det, som dette lovforslag handler om.
Det er bl.a. vores ansvar som politikere at sikre, at der er en helt betydelig sammenhæng mellem de kunstneriske uddannelser under Kulturministeriet og den verden, som er omkring os.
For længe har der bare været en dissonans mellem de to.
På baggrund af denne konstatering indgik Venstre i slutningen af 2021 sammen med et meget bredt flertal på tværs af Folketingets partier »Aftale om styrkelse af de kunstneriske uddannelser under Kulturministeriet«.
Disse uddannelsesinstitutioner er af stor betydning for dansk kunst- og kulturliv.
De har den vigtige opgave at uddanne kunstnere på det allerhøjeste niveau, og det er denne del af aftalen, som vi i dag udmønter i lovgivning med fire helt konkrete tiltag.
For det første skal de berørte kunstneriske uddannelsesinstitutioner fremover ledes af en bestyrelse, hvis opgave det er at ansætte rektoren.
Selve sammensætningen vil bestå af et overtal af eksterne bestyrelsesmedlemmer og et lille mindretal af fire medlemmer, der skal vælges af og blandt personer, som har deres daglige gang på uddannelsesinstitutionen.
De eksterne medlemmer skal udpeges af kulturministeren, og udvælgelsen skal ske på baggrund af den enkeltes kompetenceprofil.
Bestyrelsessammensætningen med både interne og eksterne medlemmer skal være med til at sikre et fagligt aktuelt og relevant rum for udvikling af institutionen.
Det synes vi i Venstre er en rigtig god sammensætning af en bestyrelse.
For det andet handler et tiltag i lovforslaget om, at reglerne for de kunstneriske uddannelser skal ensrettes.
Det giver nemlig ikke mening, at der forskelsbehandles mellem uddannelserne i forhold til krav om kunstnerisk udviklingsvirksomhed og videnskabelig forskning.
Tiltaget sikrer, at alle institutionerne har de samme muligheder for at styrke kunstnerisk praksis som det centrale element i vidensgrundlaget.
For det tredje skal der foretages en ændring af Det Kongelige Teaters bestyrelse.
Dette er et tiltag, som teateret gennem en periode har efterspurgt.
Vi har derfor en forpligtelse til at iværksætte ordninger, der sikrer det efterspurgte.
Desuden må det formodes, at det er i alles interesse, at der er en vis kontinuitet i teaterets bestyrelse.
Derfor vil der med denne del af lovforslaget ændres i praksis for bestyrelsessammensætningen, således at de ministerudpegede bestyrelsesmedlemmer udvælges hvert andet år, men for en 4-årig periode.
Dette mener vi i Venstre giver den ønskede kontinuitet.
Selv om det virker som et lille tiltag, er det et vigtigt tiltag for sammenhængskraften.
Sidst, men ikke mindst behandler vi i dag en ændring af den digitale kommunikation med Statens Kunstfond.
Derfor skal det være muligt at søge om tilskud til Kunstfonden digitalt, og lovforslaget giver hjemmel til denne digitalisering.
Helt konkret indføres der en bemyndigelsesbestemmelse om, at der fra Kulturministeriets side kan stilles krav om digital kommunikation.
Bl.a. skal det være muligt at afvise ansøgninger om kunststøtte, hvis ansøgningen ikke er indgivet ved den digitale løsning.
Venstre kan støtte dette forslag, og vi glæder os til debatten.